Након неуспеха Арденске офанзиве 10. марта бива постављен на место команданта 3. оклопне армије у саставу Групе армија „Висла“ која је покушавала да успори совјетско напредовање ка Берлину. Северно крило фронта Групе армија „Висла“ је држала 3. оклопна армија и положаје у дужини од око 150 km - од обале Балтичког мора северно од Штетина до састава канала Хоенцолерн и Одре, отприлике 45 km севроисточно од Берлина бранећи Западну Померанију и прилаз Берлину са северозапада. Даље ка југу, до ушћа Нисе у Одру, преосталих 130 km фронта држала је 9. армија под командом дугогодишњег начелника штаба фелдмаршарала Ериха фон Мајнштајна, генерала пешадије Теодора Бусеа.